《明星篇》
明代·李梦阳

明星出地一丈高，天门沉沉鱼钥动。沙堤露下玉珂寒，直庐鸡唱金莲重。

千门万户晓钟发，明星渐高河渐没。灿烂疑侵翔凤栖，依稀故抱飞龙阙。

凤楼龙阙带曾城，翠辇朱衣夜夜行。黄昏竞奏催花宴，天明犹听打毬声。

兰烟桂火煇如日，明星迢迢照不入。百子池头青草生，长信宫中紫苔集。

草色苔香秋复春，此日乘槎若问津。明星晓落宵还见，白发黄金愁杀人。

作者简介：李梦阳（1472-1530)，字献吉，号空同，汉族，庆阳府安化县(今甘肃省庆城县)人，迁居开封，工书法，得颜真卿笔法，精于古文词，提倡“文必秦汉，诗必盛唐”，强调复古，《自书诗》师法颜真卿，结体方整严谨，不拘泥规矩法度，学卷气浓厚。明代中期文学家，复古派前七子的领袖人物。